*****

ΚΑΝΟΝΙΣΜΟΣ (ΕΟΚ) αριθ. 353/89 ΤΗΣ ΕΠΙΤΡΟΠΗΣ

της 13ης Φεβρουαρίου 1989

για τροποποίηση του κανονισμού (ΕΟΚ) αριθ. 756/70 περί της χορηγήσεως ενισχύσεων για το αποκορυφωμένο γάλα το οποίο μεταποιείται για παρασκευή καζεΐνης και καζεϊνικών αλάτων

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 804/68 του Συμβουλίου της 27ης Ιουνίου 1968 περί κοινής οργανώσεως αγοράς στον τομέα του γάλακτος και των γαλακτοκομικών προϊόντων (1), όπως τροποποιήθηκε τελευταία από τον κανονισμό (ΕΟΚ) αριθ. 1109/88 (2), και ιδίως το άρθρο 11 παράγραφος 3,

Εκτιμώντας:

ότι το άρθρο 2 παράγραφος 4 του κανονισμού (ΕΟΚ) αριθ. 987/68 του Συμβουλίου της 15ης Ιουλίου 1968 περί θεσπίσεως των γενικών κανόνων σχετικά με τη χορήγηση ενισχύσεως για το αποκορυφωμένο γάλα που μεταποιείται σε καζεΐνη και καζεϊνικά άλατα (3), όπως τροποποιήθηκε τελευταία από τον κανονισμό (ΕΟΚ) αριθ. 3554/88 (4), προβλέπει ότι η χορήγηση της ενισχύσεως μπορεί να περιορισθεί σε ορισμένες χρησιμοποιήσεις της καζεΐνης και των καζεϊνικών αλάτων όταν το απαιτεί η κατάσταση της αγοράς· ότι, κατ' εφαρμογή της εν λόγω διατάξεως, ο κανονισμός (ΕΟΚ) αριθ. 756/70 της Επιτροπής (5), όπως τροποποιήθηκε τελευταία από τον κανονισμό (ΕΟΚ) αριθ. 4177/88 (6), καθορίζει τις περιπτώσεις και τους όρους με τους οποίους μπορεί να χορηγηθεί η ενίσχυση·

ότι είναι αναγκαίο να προστεθούν ορισμένες διατάξεις στις ρυθμίσεις για τον έλεγχο της χρήσης των καζεϊνών ή των καζεϊνικών αλάτων ώστε να αποφεύγονται πιθανές απάτες κατά την εμπορία και με γενικό στόχο τη διευκόλυνση της εξακριβώσεως των προϊόντων υπό έλεγχο·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Γάλακτος και Γαλακτοκομικών Προϊόντων,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 756/70 τροποποιείται ως εξής:

1. Στο άρθρο 4 παράγραφος 3, προστίθεται το ακόλουθο εδάφιο:

«Μόλις γίνει αποδεκτή η διασάφηση εξαγωγής που υποβάλλεται για τις συγκεκριμένες καζεΐνες και καζεϊνικά άλατα, θεωρείται ότι δεν υπάγονται πλέον στο άρθρο 9 παράγραφος 2 της συνθήκης και κυκλοφορούν συνεπώς σύμφωνα με τις διατάξεις του άρθρου 1 παράγραφος 2 του κανονισμού (ΕΟΚ) αριθ. 222/77 του Συμβουλίου της 13ης Δεκεμβρίου 1976 περί κοινοτικής διαμετακομίσεως (*).

(*) ΕΕ αριθ. L 38 της 9. 2. 1977, σ. 1.»

2. Στο άρθρο 4α, προστίθεται το ακόλουθο εδάφιο:

«Επιπλέον, στις θέσεις 106 ή 44, ανάλογα με την περίπτωση, πρέπει να αναγράφονται:

- οι αριθμοί των παρτίδων παρασκευής,

- οι ημερομηνίες παρασκευής των προϊόντων,

- η ένδειξη του κράτους μέλους στο οποίο έχει συσταθεί η εγγύηση.»

3. Στο παράρτημα IV κεφάλαιο I, προστίθενται τα ακόλουθα εδάφια:

«Στα δοχεία και στις συσκευασίες των καζεϊνών και των καζεϊνικών αλάτων πρέπει, επιπλέον, να αναφέρονται:

- η ένδειξη ''κανονισμός (ΕΟΚ) αριθ. 756/50",

- η ημερομηνία παρασκευής,

- ο αριθμός της παρτίδας παρασκευής.

Οι ενδείξεις αυτές πρέπει επίσης να αναφέρονται στα δοχεία και στις συσκευασίες των μειγμάτων που αναφέρονται στο άρθρο 4 παράγραφος 5.»

Άρθρο 2

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται στις ποσότητες καζεϊνών και καζεϊνικών αλάτων που παρασκευάζονται από την 1η Μαρτίου 1989.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 13 Φεβρουαρίου 1989.

Για την Επιτροπή

Ray MAC SHARRY

Μέλος της Επιτροπής

(1) ΕΕ αριθ. L 148 της 28. 6. 1968, σ. 13.

(2) ΕΕ αριθ. L 110 της 29. 4. 1988, σ. 27.

(3) ΕΕ αριθ. L 169 της 18. 7. 1968, σ. 6.

(4) ΕΕ αριθ. L 311 της 17. 11. 1988, σ. 6.

(5) ΕΕ αριθ. L 91 της 25. 4. 1970, σ. 28.

(6) ΕΕ αριθ. L 367 της 31. 12. 1988, σ. 68.